Document ID: /roh_data/filtered/fineweb-2-filterrobots_roh.jsonl.gz/24553

974.1
Rumantsch è ina lingua naziunala, ma ina lingua parzialmain uffiziala da la Confederaziun, numnadamain en la correspundenza cun persunas da lingua rumantscha. La translaziun d'in decret federal serva a l'infurmaziun, n'ha dentant nagina validitad legala.
Lescha federala davart la collavuraziun cun ils stadis da l'Europa da l'ost
dals 24 da mars 2006 (stadi dal 1. da zercladur 2007)
1 La confederaziun prenda mesiras ch'èn adattadas da sustegnair ils stadis da l'Europa da l'ost en lur stentas d'installar e da consolidar la democrazia sco er da midar a l'economia da martgà ed a sia concepziun sociala.
2 Ils stadis da l'Europa da l'ost en il senn da questa lescha èn ils anteriurs pajais communistics da l'Europa da l'ost sco er da la communitad dals stadis independents (CSI).
3 En il rom da la contribuziun da la Svizra per reducir las disparitads economicas e socialas en l'uniun europeica engrondida po la confederaziun er sustegnair Malta e Cipra.
La collavuraziun cun ils stadis da l'Europa da l'ost ha las suandantas finamiras:
- a.
- promover e rinforzar la constituziunalitad ed ils dretgs umans sco er installar e fortifitgar il sistem democratic, spezialmain d'instituziuns politicas stabilas;
- b.
- promover in svilup economic e social persistent che sa basa sin princips da l'economia da martgà e che favurisescha la stabilitad economica, il svilup cultural, il creschament da las entradas ed il meglierament da las cundiziuns da viver da la populaziun e che contribuescha tras quai a la protecziun da l'ambient ed a l'utilisaziun raziunala da las resursas natiralas.
1 La collavuraziun cun ils stadis da l'Europa da l'ost è ina part da la politica exteriura e da la politica economica exteriura da la Svizra. Ella sa basa en spezial sin il princip dal partenadi solidaric.
2 Las mesiras tenor questa lescha resguardan las relaziuns en ils stadis da l'Europa da l'ost ed en spezial ils basegns da la populaziun.
3 Ellas premettan ch'ils stadis partenaris prendian avunda atgnas mesiras efficazias.
Il cussegl federal procura che la collavuraziun sa basia sin ils princips da la democrazia e da l'observaziun dals dretgs umans. El po prender las mesiras basegnaivlas e far las adattaziuns necessarias, sche quests princips vegnan violads en moda gravanta.
Las mesiras pon vegnir realisadas en il rom da stentas bilateralas u multilateralas u en moda autonoma.
La confederaziun coordinescha sias mesiras cun las stentas dals stadis da l'Europa da l'ost e cun las prestaziuns d'autras instituziuns svizras, estras ed internaziunalas.
La collavuraziun cun ils stadis da l'Europa da l'ost po avair las suandantas furmas:
- a.
- collavuraziun tecnica;
- b.
- collavuraziun finanziala, inclusiv subsidis finanzials, agid a la bilantscha dals pajaments, amortisaziun dals debits e garanzias da credit;
- c.
- mesiras per promover la participaziun al commerzi mundial;
- d.
- mesiras per promover l'utilisaziun da meds finanzials dal sectur privat;
- e.
- mintga furma che cumplettescha las mesiras tenor las literas a-d e che serva a las finamiras numnadas en l'artitgel 2.
Las prestaziuns finanzialas da la confederaziun pon vegnir fatgas sco:
- a.
- contribuziuns che na ston betg vegnir rembursadas;
- b.
- emprests da daners;
- c.
- participaziuns;
- d.
- garanzias.
Differentas furmas da collavuraziun e da prestaziuns finanzialas da la confederaziun pon vegnir cumbinadas.
Ils meds finanzials per finanziar las mesiras tenor questa lescha vegnan deliberads da l'assamblea federala cun in conclus federal simpel sco credits generals per mintgamai plirs onns.
1 Sche la confederaziun dat garanzias da credit, po ella incassar taxas dals stadis che survegnan las garanzias. Quellas taxas gidan a cuvrir ils custs administrativs sco er ils cas da donn che resultan da las garanzias da credit.
2 La taxa vegn calculada da princip tenor las ristgas respectivas sco er tenor l'autezza e tenor la durada da la garanzia.
3 Il cussegl federal fixescha la tariffa da taxas; en quest connex po el resguardar la situaziun speziala dals singuls stadis da l'Europa da l'ost.
4 Per cuvrir ils cas da donn ston l'emprim vegnir duvrads ils retgavs da las taxas.
Il cussegl federal fixescha ils accents ed ils champs d'activitad principals da las mesiras tenor questa lescha; en quest connex sa basa el sin ils princips da questa lescha e resguarda las experientschas e las enconuschientschas spezialas ch'èn disponiblas en Svizra.
1 Il cussegl federal po far contracts internaziunals che fixeschan ils princips generals da la collavuraziun cun in u cun plirs stadis u cun in'organisaziun internaziunala.
2 Ils uffizis federals cumpetents pon far contracts da dretg internaziunal, da dretg privat u da dretg public che sa refereschan a programs u a projects.
1 Cun la projectaziun e cun la realisaziun da mesiras pon vegnir incumbensadas terzas persunas.
2 Il cussegl federal po sustegnair stentas d'instituziuns privatas che correspundan a las finamiras ed als princips da questa lescha.
3 En cas da projects en il rom da questa lescha po el cooperar cun chantuns, cun vischnancas e cun instituziuns publicas e sustegnair lur stentas.
4 Per ademplir las finamiras tenor questa lescha po el fundar persunas giuridicas u concluder che la confederaziun sa participeschia a talas.
Il cussegl federal procura per ina coerenza e per ina coordinaziun da la politica da l'Europa da l'ost entaifer l'administraziun.
1 L'unitad administrativa cumpetenta po elavurar las datas da persunas natiralas u da persunas giuridicas ch'èn incumbensadas da realisar las mesiras tenor questa lescha u ch'èn pertutgadas da talas. En spezial sa tracti da las suandantas datas:
- a.
- num, prenum e data da naschientscha;
- b.
- lieu d'origin, naziunalitad e numer dal passaport;
- c.
- religiun;
- d.
- stadi civil;
- e.
- numer da la AVS;
- f.
- indicaziuns davart la carriera professiunala e militara;
- g.
- profils da la persunalitad;
- h.
- activitads politicas e sindicalas;
- i.
- indicaziuns davart la sanadad.
2 Datas davart la sanadad dastgan vegnir transferidas al servetsch medicinal da la confederaziun, sche quest post las basegna per ademplir sia incumbensa legala.
La cumissiun consultativa per cooperaziun da svilup internaziunala tenor l'artitgel 14 da la lescha federala dals 19 da mars 19761 davart la cooperaziun da svilup e l'agid umanitar sin plaun internaziunal cusseglia il cussegl federal en spezial areguard las finamiras ed areguard las prioritads da la collavuraziun.
1 SR 974.0
1 Il cussegl federal surveglia l'utilisaziun efficazia dals meds finanzials deliberads e procura per evaluaziuns periodicas.
2 El rapporta en chaussa a las chombras federalas, e quai per mintga perioda da credit.
Il cussegl federal relascha las disposiziuns executivas.
Il conclus federal dals 24 da mars 19951 davart la collavuraziun cun ils stadis da l'Europa da l'ost vegn abolì.
1 [AS 1998 868, 2000 1915]
Las leschas federalas qua sutvart vegnan midadas sco suonda:
…1
1 Las midadas pon vegnir consultadas sut AS 2007 2387.
Entrada in vigur: 1. da zercladur 20073